На основу члана 82. став 3. Закона о локалној самоуправи („Службени гласник Републике Српске“, број: 97/16, 36/19 и 61/21 ) и члана 89. Статута Општине Угљевик (“Службени билтен Општине Угљевик”, број: 7/17 и 5/21), Начелник општине Угљевик, доноси:

**OДЛУКУ**

**О УСЛОВИМА И НАЧИНУ ОСТВАРИВАЊА ПОДСТИЦАЈНИХ СРЕДСТАВА ЗА РАЗВОЈ ПОЉОПРИВРЕДНЕ ПРОИЗВОДЊЕ НА ТЕРИТОРИЈИ ОПШТИНЕ УГЉЕВИК**

**I ОПШТЕ ОДРЕДБЕ**

 **Члан 1.**

 Овом Одлуком прописују се услови за расподјелу средстава за пољопривреду предвиђених буџетом општине Угљевик, који морају да испуњавају физичка и правна лица (у даљем тексту корисници) поступци за њихово остваривање, врста, висина и начин исплате новчаних подстицаја, обавезе корисника подстицаја након њиховог примања, рокови, као и потребна документација.

Под „корисником“ подразумјевају се комерцијална и некомерцијална газдинства, те правна лица и предузетници у чијем је опису дјелатности пољопривредна производња, и који испуњавају услове за остваривање права на пољопривредне подстицаје, као и пчелари који нису регистровани као пољопривредна газдинаства, али су уписани у евиденцију пчелара и учлањени у одговарајуће удружење, и друга физичка лица која врше улагања у пољопривреду у складу са овом Одлуком.

Право на новчане подстицаје имају корисници са пребивалиштем (у трајању од најмање годину дана) на територији пштине Угљевик, који обављају или намјеравају да покрену пољопривредну производњу.

**Члан 2.**

Захтјев за остваривање права на новчане подстицаје из ове Одлуке мора бити читко попуњен и треба да садржи следеће податке:

1. презиме и име корисника, мјесто становања, општина, број телефона, јединствени матични број,

2. врсту подстицаја за који се захтјев подноси,

3. копија личне карте (и увјерење о кретању уколико је лична карта издата у претходних годину дана),

4. копија картице текућег рачуна,

5. потврду из АПИФ-а (само за регистрована газдинства).

6. докази о инвестираним средствима у складу са одредбама ове Одлуке,

7. посебне документе који су наведени у наставку ове Одлуке, појединачно за сваку врсту новчаног подстицаја.

Рокови за подношење захтјева назначени су за сваку подршку посебно. Захтјеви се подносе током цијеле године до датума означеног за сваку подршку појединачно. Захтјеви који буду запримљени након истека рока који ова Одлука прописује по аутоматизму преносе се у следећу буџетску годину, осим за премије у пчеларству гдје се расписује јавни позив једном у току буџетске године. Испуњеност критеријума у сваком појединачном случају ће утврдити комисија која је именована од стране Начелника општине.

**Члан 3.**

Обрачунски период за обрачун подстицаја у складу са овом Одлуком траје од истека рока за подношење захтјева за подстицајне мјере из 2021. године па до истека рока за подношење захтјева за подстицајне мјере у 2023. години (повезивање периода).

Документација која се доставља као доказ о инвестираним средствима је:

1) малопродајни фискални рачун, уз потписану и овјерену фактуру која гласи на име подносиоца захтјева, тако да се фактура односи само на један фискални рачун, уз назначен ЈИБ за пословне субјекте и доказ о уплати.

2) потписана и овјерена велепродајна фактура на којој је назначено име подносиоца захтјева уз назначен ЈИБ за пословне субјекте и доказ о уплати путем жиро рачуна,

 За подстицаје који се односе на инвестиције у нове капацитете за складиштење, дораду и прераду пољопривредних производа поред документације из претходног става доставља се и:

1) уговор о извођењу радова са окончаном ситуацијом са спецификацијом извршених радова и доказ о уплати путем жиро рачуна (извод) и за пословне субјекте, али и за физичка лица.

Као предмет обрачуна новчаних подстицаја не узима се у обзир ставка на рачунима која није предмет подстицаја.

За набављена средства и опрему у иностранству, уз документацију из претходних ставова овог члана прилаже се пратећа царинска документација и SWIFT, као и доказ о изршеној уплати.

**Члан 4.**

Трошкови настали на основу инвестиционих улагања који нису прихватљиви као основ за обрачун средстава подршке су:

1) куповина грађевинског земљишта и постојећих зграда и објеката,

2) набавка коришћене опреме и грађевинског материјала,

3) реконструкција и адаптација постојеће опреме,

4) трошкови плата и накнада за запослене, укључујући трошкове одржавања опреме и закупа земљишта или простора,

5) банкарски трошкови, трошкови гаранција и слични трошкови,

6) трошкови конверзије, трошкови курсних разлика и накнада,

7) трошкови пословања (административне таксе, трошкови изнајмљивања опреме, машина и простора, плате запослених на пословима управљања, праћења и надзора),

8) трошкови за исплату услуга архитеката, инжењера и савјетника, израде студија изводљивости и економске оправданости, трошкови набавке патената и лиценци за припрему,

9) трошкови уређења парцела насталих прије припремних грађевинских радова на изградњи објекта (уклањање стабала, шибља, пањева, равнање терена и друго),

10) плаћање у натури и путем компензације,

11) издаци који су настали због комуналних накнада и доприноса,

12) набавке извршене лизингом,

13) набавке извршене на основу донација и поклона.

**Члан 5.**

Подршка развоју пољопривредне производње даје се кроз неколико видова подстицаја:

1) Подршка у набавци нове опреме и механизације на пољопривредним газдинствима;

2) Подршка код заснивања нових и обнове старих воћних засада;

3) Подршка у инвестицијама у нове капацитете за смјештај стоке, складиштење, дораду, паковање и прераду пољопривредних производа;

4) Подршка пчеларству путем премија;

5) Подршка увођењу стандарда и сертификата код пољопривредних произвођача и прерађивача**;**

**II ПОДСТИЦАЈИ ЗА РАЗВОЈ ПОЉОПРИВРЕДНЕ ПРОИЗВОДЊЕ**

* **Подршка у набавци нове опреме и механизације на пољопривредним газдинствима**

**Члан 6.**

Овим видом подстицаја се омогућава пољопривредним произвођачима суфинанирање набавке опреме и механизације за пољопривредну производњу.

Под опремом и механизацијом у смислу ове Одлуке се подразумјевају између осталог: трактор, преса за сијено, плуг, тањирача, дрљача, сјетвоспремач, пнеуматска сијачица или сијачица за стрна жита, расипач минералног ђубрива, утоваривач стајњака, растурач стајњака, култиватор за међуредну обраду, фреза, малчер, берач за јагодасто воће, ротациона косачица, бочна и задња линијска косачица, превртач и сакупљач сијена, вучени силокомбајн, прскалица, атомизер, мјешалица сточне хране, сточна вага, круњач, машина за класирање краставаца, моторна леђна прскалица, мотокултиватор са приколицом, опреме за заштиту биљака, противградних мрежа и других система за заштиту, система за наводњавање, опреме за мужу крава, пластеника и стакленика, опреме за пчеларство, паковање и прераду пчелињих производа, машина и уређаја за дораду и прераду пољопривредних производа на газдинству и слична механизација или опрема намијењина искључиво у сврху пољопривредне производње.

Висина подстицајних средстава за ову намјену износи 10% од цијене купљене опреме или механизације, максимално 10.000 KM.

Опрема и механизација за коју се тражи подршка мора бити намјељена искључиво у сврху пољопривредне производње.

Уз захтјев се, поред докумената наведених у члану 2. ове Одлуке,

прилаже следећа документација:

- копија рачуна

- доказ о висини инвестираних средстава у складу са чланом 3. ове Одлуке,

- овјерена изјава корисника подстицаја да пољопривредну опрему или механизацију неће отуђити у периоду од три године.

Крајњи рок за подношење захтјева је 30. новембар текуће године.

* **Подршка код заснивања нових и обнове старих воћних засада**

**Члан 7.**

Овим видом подстицаја пружа се подршка набавци садног материјала (воћних садница) у циљу обнове старих, проширења постојећих или подизања нових воћних засада.

Висина подстицајних средстава за ову намјену износи 50 % цијене набављеног садног материјала воћарских култура, максимално до 3.000,00 КМ, уз обавезу корисника подстицаја да висина улагања прелази износ од 300,00 КМ.

Уз захтјев за подстицај, са наведеном површином и локацијом планираног и/или

постојећег воћног засада се, поред докумената наведених у члану 2. ове Одлуке, прилаже следећа документација:

- доказ о власништву земљишта на којем ће се засновати или проширити воћарска производња или уговор о закупу са дефинисаним временским трајањем закупа,

- доказ о висини инвестираних средстава у садни материјал у складу са чланом 3. ове Одлуке,

- овјерена изјава корисника подстицаја да садни материјал неће отуђити након исплате средстава.

Захтјев се подноси до 30. новембра текуће године.

Средства за ове намјене се исплаћују корисницима, након увида на терену од стране Комисије која ће записнички констатовати да је извршена садња набављених садница.

* **Подршка у инвестицијама у нове капацитете за држање стоке (стаје) складиштење, дораду, паковање и прераду пољопривредних производа**

**Члан 8.**

Ова подршка подразумијева партиципативно учешће Општине у инвестицијама код изградње и опремања капацитета за држање стоке (стаје), складиштење, дораду, паковање и прераду пољопривредних производа (складишта, хладњаче, сортирнице воћа и поврћа, пакирнице, мини или средње мљекаре и сираре; погони за прераду воћа, поврћа и меса и сл.) који се корите искључиво у сврху пољопривредне производње.

Висина подстицајних средстава за ову намјену износи 10 % од цијене купљене опреме или изграђеног објекта, максимално до 6.000,00 КМ.

Уз захтјев се, поред докумената наведених у члану 2. ове Одлуке,

прилаже сљедећа документација:

- доказ о власништву земљишта на којем је објекат изграђен или опрема постављена.

- доказ о висини инвестираних средстава у складу са чланом 3. ове Одлуке

- овјерена копија грађевинске, или локацијских услова са стручним мишљењем уколико за наведени објекат није обавезно издавање грађевинске дозволе (уколико се ради о изградњи објекта) или потврда о започетом поступу легализације издата од стране надлежног органа, уз доказ да је објекат започет или изграђен у 2022. или 2023. години.

- висина инвестиције се за објекте за које се издаје грађевинска дозвола утврђује на основу предрачунске вриједности из главног пројекта, а за објекте за које се не издаје грађевинска дозвола, као и за објекте који су у поступку легализације на основу уговора о извођењу радова са окончаном ситуацијом или достављених фискалних рачуна са фактуром о набавци грађевинског материјала за предметни објекат са датумом издавања рачуна у 2022. или 2023, години у складу са чланом 3. ове Одлуке.

- овјерена изјава корисника подстицаја да наведену опрему или објекте неће отуђити у периоду од пет година.

Крајњи рок за подношење захтјева је 30. новембар текуће године.

* **Подршка пчеларству путем премија;**

**Члан 9.**

Право на премију за производњу и узгој пчела остварују корисници који су чланови Удружења пчелара на територији општине Угљевик, са мјестом пребивалишта на Општини Угљевик, посједују најмање 10 а највише 250 кошница, односно пчелињих друштава.

 Право на премију из става 1. овог члана корисници подстицаја могу остварити само путем удружења/задруге регистрованог на подручју општине Угљевик.

 Висина премије из става 1. овог члана износи 12 КМ по једном пчелињем друштву.

 Премија за производњу и узгој пчела остварује се на основу захтјева удружења/задруге пчелара уз који се прилаже спецификација корисника подстицаја по банкама на јединственом обрасцу, који садржи: јединствени матични број (ЈМБГ), име и презиме, мјесто пребивалишта, број кошница односно пчелињих друштава, назив банке и број текућег или жиро рачуна.

Уз захтјев за подстицај доставља се изјава одговорног лица удружења или задруге о броју пчелињих друштава у власништву чланова удружења или задруге и копије личних карата чланова удружења.

Право на подстицај се признаје само за кошнице у којима се налази активно пчелиње друштво.

Подстицаји у пчеларству ће се одобравати на основу јавног позива који ће расписати Општина Угљевик.

Рок за подношење захтјева у јавном позиву је 30 дана, од дана расписивања јавног позива.

Јавни позив ће бити објављен на сајту општине Угљевик и на огласној табли општине Угљевик.

* **Подршка увођењу стандарда и сертификата код пољопривредних произвођача и прерађивача;**

**Члан 10.**

Овим подстицајем је предвиђено партиципативно учешће Општине Угљевик у трошковима везаним за увођење стандарда (ГЛОБАЛ ГАП, ИСО стандарди, ХАЦЦП систем, сертификат органске производње и сл.) на пољопривредним газдинствима, у капацитетима за складиштење и дораду пољопривредних производа и у погонима за производњу хране.

Висина подстицајних средстава за ову намјену износи 10 % од цијене увођења поједних стандарда или сертификата, максимално до 3. 000,00 КМ.

Уз захтјев се, поред докумената наведених у члану 2. ове Одлуке,

прилаже сљедећа документација:

- доказ о висини инвестираних средстава у складу са чланом 3. ове Одлуке којима се доказују укупни трошкови увођења стандарда или сертификата,

- копија документа којим се доказује да је добијен одговарајући стандард или сертификат.

Крајњи рок за подношење захтјева је 30. новембар текуће године.

**III. ЗАВРШНЕ ОДРЕДБЕ**

**Члан 11.**

Комисија за подстицаје прима и обрађује приспјеле захтјеве, утврђује да ли су испуњени услови за одобравање подстицајних средстава и припрема рјешење које доставља на потпис Начелнику општине.

За подстицаје у пчеларству ће бити формирана посебна Комисија која ће бити мјешовитог састава са представницима удружења пчелара која ће обављати све радње у поступку из става 1. овог члана.

Праћење динамике реализације подстицајних средстава вршиће Koмисија за подстицаје и Одјељење за пољопривреду.

Уколико се за неки од видова подстицаја не пријави довољан број пољопривредних произвођача,те се у складу с тим, планирана средства не могу подијелити у потпуности,

преостали износ средстава може се дислоцирати за подстицај за који постоји највећи број заинтересованих корисника.

На рјешење се може изјавити приговор Начелнику општине у року од 8 дана од дана достављања рјешења.

**Члан 12.**

Корисник подстицајних средстава, за којег се утврди да је дао лажне податке или да је на било који други начин злоупотребио подстицајна средства, предвиђена овом Одлуком, дужан је вратити уплаћена средства, те губи право на ову врсту подстицаја у наредне 3 (три) године.

Комисија за подстицаје излази на терен ради утврђивања чињеничног стања и праћења реализације средстава пласираних путем ове Одлуке.

Право на новчане подстицаје имају и сви корисници који су током 2022. и 2023. године извршили улагања у пољопривредну производњу у складу са одредбама овог документа.

Максималан износ подршке корисницима по свим основама из ове Одлуке износи 10.000 КМ.

Корисници који буду остварили подстицаје у набавци нове опреме и механизације, као и корисници који су инвестирали у нове капацитете за држање стоке, складиштење, дораду и прераду пољопривредних производа ће са Општином Угљевик закључити уговор којим ће се прецизније дефинисати права и обавезе из ове Одлуке.

**Члан 13.**

 Планирана средства за све видове подстицаја по члану 5. ове одлуке је 360.000 КМ.

**Члан 14.**

Ова Одлука ступа на снагу даном доношења а исти ће бити објављен у „Службеном билтену општине Угљевик“.

ОПШТИНА УГЉЕВИК НАЧЕЛНИК ОПШТИНЕ

НАЧЕЛНИК ОПШТИНЕ Василије Перић, дипл.ецц.

Број:02-330-207/23

Датум: 07.11.2023. године